Lars Løkke Rasmussen (V), 2003-05-13:
I det lovforslag, Dansk Folkeparti her har fremsat, foreslås det, at gruppen af herboende udlændinge, der har kommunal valgret og valgbarhed, skal indskrænkes, så det kun er nordiske statsborgere og EU-borgere, der kan stemme til valgene til kommunalbestyrelser og amtsråd.
Udlændinge, der kommer fra lande uden for Norden og EU, skal dermed fratages deres kommunale valgret og valgbarhed.
Efter de gældende regler er det jo sådan, at udlændinge, der kommer fra lande uden for Norden og EU, opnår kommunal valgret og kommunal valgbarhed, når de uden afbrydelse har haft fast bopæl i riget i de sidste 3 år forud for valgdagen.
Reglerne om valgret og valgbarhed til kommunalvalgene for herboende udlændinge stammer fra 1977 og 1981.
I 1977 fik nordiske statsborgere valgret og valgbarhed, når de havde boet her i 3 år.
I 1981 blev denne ordning udvidet til at omfatte alle herboende udlændinge.
I 1995 skete der endelig det, at kravet om 3 års forudgående bopæl blev ophævet for nordiske statsborgere og EU-borgere, men opretholdt for øvrige udlændinge.
Vi har tidligere her i Folketinget ved flere lejligheder været præsenteret for forslag til indskrænkning af den ordning for udlændinges kommunale valgret og valgbarhed, der blev indført i 1981.
Fremskridtspartiet har gentagne gange fremsat forslag herom i folketingsårene 1987-88, 1988-89, 1991-92, 1992-93, 1993-94 og senest i folketingsåret 1995-96.
Forslagene er hver gang blevet afvist af de daværende regeringer og stemt ned af et bredt flertal i Folketinget, også af de nuværende regeringspartier Venstre og Det Konservative Folkeparti.
Det kan derfor ikke overraske eller komme bag på nogen, at regeringen har samme holdning til forslagene som tidligere regeringer, og at de nuværende regeringspartier har samme holdning til forslaget, som de to partier tidligere har haft til de forslag herom, Fremskridtspartiet har fremsat.
På den baggrund kan regeringen ikke støtte forslaget fra Dansk Folkeparti.
Jeg kunne særligt fremhæve to grunde i øvrigt.
For det første vil regeringen ikke være med til at fratage de herboende udlændinge de demokratiske rettigheder, de tidligere har fået tildelt.
Man kan have forskellige holdninger til, om man skal indføre valgret for en given gruppe af personer, men har man indført valgret, kan man vanskeligt skrue tiden tilbage og fratage folk de demokratiske rettigheder, de har fået tildelt.
Desuden mener regeringen, at de gældende regler om kommunal valgret og valgbarhed har en positiv betydning for de udenlandske medborgeres integration i det danske samfund.
Ved at give udlændingene mulighed for at stemme og stille op til kommunale valg giver vi jo udlændingene motivation til at deltage i det politiske liv i Danmark, til at tage et medansvar for det danske samfund; det er jo bl.a. det, integration handler om.
Der er heller ikke for mig tvivl om, at valgreglerne har en positiv betydning for integrationen.
Det er senest videnskabeligt underbygget med den nyeste forskning.
Jeg sigter hermed til Lise Togebys bog »Fra fremmedarbejdere til etniske minoriteter«, der udkom i marts måned.
Forslagsstillerens synspunkt, at det tværtimod skulle fremme integrationen at ophæve den kommunale valgret og valgbarhed for udlændinge fra lande uden for de nordiske lande og EU,
har efter regeringens opfattelse ikke hold i virkeligheden, og regeringen kan derfor ikke støtte forslaget.
Jeg vil gerne takke for den brede tilslutning til lovforslaget.
Jeg fristes til at sige, at det vel også var ganske forudsigeligt, da et stort flertal jo tidligere har vedtaget et beslutningsforslag, som dette lovforslag er skabt omkring.
Jeg skal ikke trætte Folketinget med regeringens holdning til den generelle anvendelse af autorisationsordninger for sundhedspersonale eller i det hele taget, men her blot henvise til, hvad jeg har sagt i den skriftlige fremsættelsestale, og hvad jeg i øvrigt tidligere har sagt.
På denne særlige baggrund vil regeringen naturligvis stemme for forslaget, og jeg skal bistå Sundhedsudvalget med en hurtig besvarelse af alle spørgsmål, der måtte blive stillet, således at lovforslaget, om Tinget vil, kan blive vedtaget i indeværende samling.